### Beslutning

Sagens behandling blev udsat i byrådets møde den 18. november 2020.

Der foreslås salg af 169 ældreboliger med henblik på dels at tilpasse kapaciteten til den aktuelle efterspørgsel og dels at muliggøre finansiering af de indtægtskrav, som Byrådet tidligere har besluttet.

### Resumé

Der har gennem en længere periode været overkapacitet på ældreboligområdet, hvorfor der har været arbejdet med forslag til tilpasninger. Det har således været et tema i Boligplan 2016, Boligplan 2017 og Boligplan 2019.

Ved Budget for 2020 blev det besluttet, at Sundhed og Omsorg i samarbejde med Borgmesterens Afdeling skulle lave en analyse af overkapaciteten på ældreboligområdet, og at en overkapacitet skulle være med til at finansiere udbygningen på plejeboligområdet, specifikt det identificerede udbygningsbehov på pleje-boligområdet i 2022 og 2023.

Analysen peger i retning af, at der kan sælges 169 ældreboliger mhp. at tilpasse kapaciteten til den aktuelle efterspørgsel. Samtidig kan man finansiere det indtægtskrav, som Byrådet besluttede i forbindelse med Budgetforliget for 2020 samt en forventet manko vedr. indtægtskrav fra tidligere boligplaner. Samlet er ovenstående beløb op mod ca. 121,9 mio. kr.

Det er følgende afdelinger der foreslås sat til salg:

* Skovvangsvej 145-163 (64 boliger).
* Hejredalsvej 2-12 (46 boliger).
* Torpevænget 41-61 (59 boliger).

Beboerne i de solgte lejligheder vil beholde deres lejemål, som fremefter reguleres efter lejeloven. Når lejere flytter, må der forventes renoveringer af de tomme boliger og huslejestigninger efter almindelige regler i lejeloven. Efter salget vil kommunen ikke længere kunne visitere til boligerne. Det gælder både for Sundhed og Omsorg og for Sociale Forhold og Beskæftigelse.

De berørte beboere er orienteret om det foreslåede salg.

Forslaget om salg af de 169 boliger har været i høring hos Ældrerådet, der ingen bemærkninger har til sagen.

Sundheds- og Omsorgsudvalget fik en foreløbig orientering om salgsforslaget på et udvalgsmøde den 1. april 2020.

### Indstilling

Det indstilles:

At 1) 169 ældreboliger beliggende på [adresse], [adresse] og [adresse] udbydes til salg. Byrådet forelægges indstilling om godkendelse af salget efter gennemførelse af udbud.

At 2) Der afsættes 1,6 mio. kr. til salgsforberedende opgaver vedr. salg af de tre afdelinger. Finansiering sker dels fra tidligere bevilling til helhedsplan og mulighedsstudier, samt via udlæg fra bevilling til ”Modernisering ældreområdet”.

At 3) Salgsprovenuet finansierer en stor del af tidligere vedtaget indtægtskrav for Sundhed og Omsorg samt indskud på byudviklingskontoen ifølge gældende regler. Den konkrete udmøntning sker i forbindelse med Byrådets endelige godkendelse af de foreslåede salg.

### Sagens forløb

26-08-2020 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 31-08-2020 Magistraten

Fremsendes til [adresse] med bemærkning, at Magistraten i mødet den 31. august 2020 anbefaler, at byrådet tiltræder Magistratsafdelingen for Sundhed og Omsorgs indstilling af 12. august 2020.

Gertrud Jakobsen tog forbehold.

Svarskrivelse fra Magistratsafdelingen for Sundhed og Omsorg, som bl.a. belyser borgernes rettigheder, fremsendes til byrådet.

Visitationsregler, antal afslag og antal borgere visiteret af Magistratsafdelingen for Sociale Forhold og Beskæftigelse belyses.

Der foretages en opdeling på indtægtskrav på budgetforlig og øvrige forhold.

 09-09-2020 [adresse]
Fremsendes til Sundheds- og Omsorgsudvalget til behandling i henhold til beslutning i byrådets møde den 9. september 2020.
 16-09-2020 Sundheds- og Omsorgsudvalget

Sagens endelige behandling blev udsat til kommende møde. Hertil belyser forvaltningen forhold omkring økonomi (hvad salgsindtægterne skal dække), visitation samt budgetforlig.

 30-09-2020 Sundheds- og Omsorgsudvalget

Sagens endelige behandling blev udsat til næstkommende møde med henblik på belysning af, dels om man holder sig inden for kommunalfuldmagten, og dels om det er muligt at tinglyse vilkår ift. lejere.

 28-10-2020 Sundheds- og Omsorgsudvalget

Drøftet. Sagens endelige behandling blev udsat til kommende møde.

 11-11-2020 Sundheds- og Omsorgsudvalget

Udvalget kunne enstemmigt tiltræde indstillingen i overensstemmelse med Magistratens anbefaling. Dog kunne Gertrud Jakobsen ikke tiltræde den del af indstillingen, som overstiger den økonomi, der lå til grund for Enhedslisten De Rød-Grønnes deltagelse i budgetforliget for 2020. Bjarne Clausen tog ligeledes forbehold for den del af indstillingen, som overstiger den økonomi, der vedrører budgetforliget for 2020.

Bob Jeppesen var forhindret i at deltage i udvalgets behandling af sagen 16. september og 11. november 2020. Ruth Andresen var forhindret i at deltage i udvalgets behandling af sagen 28. oktober 2020.

 18-11-2020 Aarhus Byråd
Sagens behandling blev udsat i byrådets møde den 18. november 2020.
 02-12-2020 Aarhus Byråd

Tilbagesendes Magistratsafdelingen for Sundhed og Omsorg med bemærkning, at byrådet i sit møde den 2. december 2020 har vedtaget Magistratens indstilling i overensstemmelse med erklæring fra Sundheds- og Omsorgsudvalget af 11. november 2020.

Enhedslisten de Rød-Grønnes byrådsgruppe kunne ikke tiltræde den del af indstillingen, som overstiger den økonomi, der lå til grund for deres deltagelse i budgetforliget for 2020.

Magistratsafdelingen for Sundhed og Omsorg udarbejder notat.